text: Пианисти с призове от международен конкурс Култура ВРАЦА ДНЕС
  Пианисти с призове от международен конкурс
  Осем възпитаници на Олга Младенова от Детската школа по изкуствата към Читалище "Развитие" във Враца, се завърнаха с осем награди от VII Международен конкурс Vivapiano. Конкурсът се проведе в престижния концертен комплекс "България" в София от 30 март до 1 април 2018 г. В него взеха участие над сто участника от Австрия, Словакия, Македония, Албания и цяла България.
  Наградените деца на доказалия професионализма си клавирен педагог Олга Младенова в съответните им възрастови групи са: Елица Стефанова - I награда, Ерика Павлова - II награда, Боян Николов - II награда, Мария Стоянова - II награда, Александър Цолов - II награда, Павел Стефанов - II награда, Велизара Стоянова - III награда, Владимир Цолов - III награда.
  Изпълненията им в конкурса бяха оценявани от жури, в което участваха изявени клавирни педагози и пианисти от Австрия, Южна Корея, Словакия и България. Поздравления и награди получи и г-жа Олга Младенова, тъй като беше преподавател с най-много наградени деца в този голям музикален форум.
  Седмото издание на Международния конкурс Vivapiano беше организирано от Фондация "Арденца" в партньорство с Концертен комплекс "България", Съюза на българските композитори, НМА «Проф. Панчо Владигеров», Швейцарско – Българска Асоциация за Култура, радио Бинар, БНР.
  Тази година конкурсът бе посветен на 80-годишнината от рождението на големия български пианист проф. Антон Диков.